በአዲስ አበባ  ለትምህርት ቤቶች እድሳት 833 ሚሊዮን ብር ወጪ ተደርጓል
– ኮንትራክተሮች ያለጨረታ በቁርጥ ሂሳብ እና በዕጣ ተመርጠዋልአዲስ አበባ፡- በአዲስ አበባ ከተማ አስተዳደር ስር የሚገኙ የመንግሥት ትምህርት ቤቶችን ለማደስ 833
ሚሊዮን ብር ወጪ መደረጉን እና ኮንትራክተሮቹም በዕጣ እና በቁርጥ ሒሳብ ውሳኔ መመረጣቸውን የአዲስ አበባ ከተማ አስተዳደር ኮንስትራክሽን ቢሮ አስታወቀ። የአዲስ አበባ ከተማ አስተዳደር ኮንስትራክሽን ቢሮ ምክትል ኃላፊ አቶ ሕንፃ ገብረስላሴ በተለይ ለአዲስ ዘመን እንደገለጹት፤ የከተማ አስተዳደሩ 356 የመንግሥት ትምህርት ቤቶችን ሲያድስ የቀድሞ ተማሪዎች ኅብረተሰቡ እና ባለሀብቶች ደግሞ 8 ትምህርት ቤቶችን አሳድሰዋል። ቢሮው በበኩሉ ትምህርት ቤቶቹን ለማሳደስ ከ655 ኮንትራክተሮች ጋር በመዋዋል አሰርቷል። ለእድሳቱ የነበረው ጊዜ ሁለት ወራት ብቻ በመሆኑ ለተደራጁ ወጣቶች ብቻ የቁርጥ ሒሳብ መመሪያ በመከተል እና የዕጣ መረጣ በማካሄድ ሥራው እንዲከናወን ተደርጓል። እንደ አቶ ሕንፃ ገለጻ፤ የኮንትራክተሮች መረጣው ለደረጃ 7 እና 8 ኮንትራክተሮች ብቻ የተሰጠ ዕድል ነው። በሕዝብ ፊት የተለያዩ ኃላፊዎች በተገኙበት የዕጣ አወጣጥ ሥነሥርዓት ተካሂዶ የተደራጁ ወጣቶች ሥራውን እንዲያከናውኑ ተደርጓል። አንዱን ትምህርት ቤት ሦስት እና አራት ኮንትራክተሮች እንዲያድሱት በማድረግ ፍጥነት ከመጨመር ባለፈ የሥራ ዕድል ፈጠራውን ቁጥር እንዲያድግ ጥረት ተደርጓል። ደረጃ 9 እና 10 ኮንትራክተሮች በዕጣው አለመካተታቸው ቅሬታ ቢፈጥርባቸውም በቀጣይ በየትምህርት ቤቶቹ የመማሪያ ቤቶች ግንባታ፣ የትምህርት ቤቶች አጥር ሥራ እና ሌሎች ግንባታዎች በመኖራቸው እንዲሳተፉ ይደረጋል። አዲስ አበባ ውስጥ ከሚገኙ 376 ባለበጀት ትምህርት ቤቶች መኖራቸውን የገለጹት አቶ ሕንፃ፣ የተወሰኑት በቅርብ የተገነቡ ቢሆኑም አብዛኛዎቹ ግን ከተሰሩ ዘመናትን ያሳለፉ እና ዋና እድሳት ያልተከናወነባቸው በመሆኑ የእድሳት ሥራው አስፈላጊነት እንደማያጠያይቅ ተናግረዋል። ነገርግን አንዳንድ ሰዎች ኮንትራክተሮች መረጣ ላይ ቅሬታ ያቀርባሉ። ይሁንና ኮንትራክተሮች በቁርጥ ሒሳብ አካሄድ እና በዕጣ ሳይሆን በጨረታ አካሄድ ቢመረጡ ሥራውን በተፈለገው ጊዜ ለማከናወን የነበረው ዕድል ጠባብ ይሆን እንደነበር አስረድተዋል። በተጨማሪ እንደ ጥቁር አንበሳ፣ ዳግማዊ ምኒልክ ሌሎች ስድስት ትምህርት ቤቶች ደግሞ በእራሳቸው ተነሳሽነት በባለሀብቶች፣ በቀድሞ ተማሪዎች እና በኅብረተሰቡ አማካኝነት በመታደሳቸው በሥራው ለተሳተፉ ሁሉ ምስጋና እንደሚያስፈልጋቸው ገልጸዋል። የአዲስ አበባ ትምህርት ቢሮ ምክትል ኃላፊ አቶ ዳኘው ገብሩ በበኩላቸው እንደገለጹት፤ የመንግሥት ትምህርት ቤቶችን ደረጃ ከፍ ለማድረግ እና ከቁሳቁስ ጋር የተያያዙ የትምህርት ጥራትን ለማሳደግ የሚረዱ ሥራዎች ሲከናወኑ ቆይተዋል። አንዳንድ ትምህርት ቤቶች ከአፄ ኃይለሥላሴ ዘመን ጀምረው ተገንብተረው ያልታደሱ በመሆናቸው አስፈላጊው ጥገና መደረጉ ተገቢ አካሄድ ነው። በአሁኑ ወቅት አብዛኛዎቹ ትምህርት ቤቶች እድሳት በመገባደዱ በ2012 ዓ.ም ተማሪዎችን ተቀብሎ ለማስተናገድ ዝግጁ ሆነዋል። እንደ አቶ ዳኘው ገለጻ፤ እድሳት በተደረገላቸው እና በአጠቃላይ በከተማዋ በሚገኙ ትምህርት ቤቶች ውስጥ ከ600 ሺ በላይ ተማሪዎችን ለማስተናገድ ዝግጅት ተደርጓል። በቀጣይ ጊዜያት ደግሞ የተለያዩ የትምህርት ቤቶች ማስፋፊያ ግንባታዎች ይደረጋሉ። ከመማሪያ ቁሳቁሶች እና የተማሪዎች የደንብ ልብስ በተጨማሪ የትምህርት ክፍሎች እድሳት መደረጉ ለተማሪዎችም ሆነ ለመምህራን ምቹ አካባቢን ለመፍጠር ያለው አስተዋጽኦ ከፍተኛ በመሆኑ የኅብረተሰቡ ድጋፍ ተጠናክሮ ሊቀጥል ይገባል።አዲስ ዘመን መስከረም 3/2012ጌትነት ተስፋማርያም 